Olav Ulland

Olav Ulland (1910–2003) var en norskamerikansk skihopper, trener, hoppdommer og forretningsmann. Han var den første som hoppet over 100 meter på ski, men han falt, og hoppet ble aldri godkjent som verdensrekord.

 Biografi 
I VM i Oslo i 1930 ble han nummer 5 i spesielt hopp. I det vanlige Kollen-hopprennet (kombinert) to dager senere hoppet han 50,5 meter og var en av tre hoppere som satte bakkerekord. 17. mars 1935 hoppet han 103,5 meter i Ponte di Legno i Italia, men han tok nedi snøen med den ene hånden, så hoppet ble ikke godkjent som verdensrekord. I det samme rennet satte Fritz Kainersdorfer fra Sveits stående verdensrekord med 99,5 meter.

Ulland var trener for det italienske hopplandslaget under OL i Garmisch-Partenkirchen i 1936. Året etter dro han til Seattle i USA for å trene hoppere der, og ble værende. Etter at de hadde fått låne 2000 dollar av forretningsmannen Eddie Bauer, startet Ulland og den tidligere alpinisten Scott Osborn i 1941 skiutstyrsforretningen Osborn & Ulland, som etter hvert ble til en butikkjede med fem butikker i Washington og to i Oregon på 1980-tallet. Osborne & Ulland var i mange år kjent for sitt populære høstsalg, kalt «Sniagrab» (bargains (tilbud) baklengs), som ga butikkene flere kunder og bidro til å gi flere mennesker mulighet til å drive skisport. Den siste Osborn & Ulland-butikken stengte i 1995.

I 1954 var Olav Ulland med på å starte en ny skiklubb i Seattle, Kongsberger Ski Club, som fremdeles eksisterer. Fra starten av drev klubben med både skihopping og langrenn, men siden 1974 har klubben kun drevet med langrenn. Selv var han aktiv hopper i veteranklasser til han var 60 år. Ulland var hovedtrener for det amerikanske hopplandslaget under OL i Cortina d'Ampezzo i 1956 og VM i Falun i 1958. Han var rennleder under prøve-OL i 1959 og OL i 1960 i Squaw Valley, og lengdemåler under OL i Lake Placid i 1980. Han var også internasjonal hoppdommer.

USAs skiforbund tildelte ham prisen Julius Blegen Award i 1957. Han ble tatt opp i US Ski Hall of Fame i 1981. Det regionale skiforbundet Pacific Northwest Ski Association deler årlig ut prisen Olav Ulland Award til årets utøver i de nordiske grenene.

 Referanser 

 Kilder 
 International Skiing History Association: Hall of Famer Olav Ulland dead at 92 (16. juni 2003, besøkt 23. august 2011)
 U.S. National Ski and Snowboard Hall of Fame and Museum: Olav Ulland (besøkt 23. august 2011)
 Pioneer ski shops: Seattle's Osborn & Ulland i Skiing Heritage Journal, juni 2006, s. 29-31 (forhåndsvist på Google Books)
 Skispringen.com: Weltrekord Skifliegen - complete list (foruminnlegg 5. mars 2009, redigert 16. juni 2009, besøkt 23. august 2011)
 Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, s. 148
 Skiforeningen: Rekorder i Holmenkollbakken (ikke oppdatert, besøkt 23. august 2011)
 The Seattle Times: Home Of Sniagrab Going Out Of Business -- Osborn & Ulland Falls Victim To Big Sporting-Goods Chains  (11. mars 1995, besøkt 23. august 2011)
 Kongsberger Ski Club: About the Club  (besøkt 23. august 2011)
 United States Ski and Snowboard Association: USSA Awards (s. 1)
 Pacific Northwest Ski Association: 2009 – 2010 PNSA annual awards 

 Eksterne lenker 


Kategori:Norske skihoppere
Kategori:Skihoppere fra USA
Kategori:Norske skihopptrenere
Kategori:Skihopptrenere fra USA
Kategori:Sportsfunksjonærer
Kategori:Personer fra USA født i Norge
Kategori:Personer fra Kongsberg kommune